*Írta és összeállította:* **Dr. Borai Ákos** adatvéd. tisztvis. (ABAKE Jogi Szekció)

***+Tisztelt ABAKE-tagok!***

Az adatvédelem kapcsán – egyes tagjaink kérésére – az ABAKE Jogi Szekciója az alábbi tárgykörökben készített tájékoztató anyagot:

I. az elektronikai vagyonvédelmi rendszer alkalmazására, igénybe vételére vonatkozó hatályos szabályok (1-2. old.);

II. a képileg/hangilag rögzített személyes adatok kezelésének időtényezői (az Infotv.*[[1]](#footnote-1)* utólagos, az elektrotechnikai megfigyeléshez kapcsolódó adatkezelést érintő módosulása) – 2-4. old.;

III. A megfigyelő kamerák irányultságának, elhelyezésének problematikája (4-6. old.);

IV. *a* *GDPR[[2]](#footnote-2)* és az *Infotv.* együttléte, egymásmellettiségének problematikája, illetve az *Infotv.* hatálya (hogy ti. mikor és mely jogszabályt alkalmazzuk, alkalmazhatjuk)

A jelen anyagban az iménti tárgykörökben készült egyes állásfoglalásukat tesszük közzé!

*I.)* Az elektronikai vagyonvédelmi rendszer alkalmazására, igénybe vételére vonatkozó hatályos szabályok

1. Mindenekelőtt azt tekintsük át: a magánbiztonsági vállalkozásokra vonatkozó *SzVMt.* milyen rendelkezéseket rögzít elektronikai vagyonvédelmi rendszer alkalmazhatóságát illetően:

- Az SzVMt. hatálya alá tartozó magánbiztonsági vállalkozás (a továbbiakban az SzVMt. szóhasználatával, a közérthetőség okán: „*vagyonőr”*) a megbízó *közterület*nek[[3]](#footnote-3) *nem* minősülő létesítményének/ingatlanjának őrzése során jogosultsokak között - elektronikai vagyonvédelmi rendszert[[4]](#footnote-4) alkalmazni.

- Igen fontos! A vagyonőr. elektronikus megfigyelőrendszert kizárólag magánterületen, s legfeljebb annak a közönség számára megnyitott/nyilvános részén[[5]](#footnote-5) alkalmazhat.

A vagyonőr – amint az ismert - a szerződésben megjelölt ingóságot (a szerződés keretei között) ugyan az őrzött területen (létesítményen) *kívül* is védheti (így akár a közterületen is!), ámde elektronikus megfigyelőrendszert ilyen esetben *sem* alkalmazhat!

- A közönség számára nyilvános magánterület védelme esetén ugyanakkor a vagyonőr - jól látható helyen, jól olvashatóan, a területen megjelenni kívánó harmadik személyek tájékozódását elősegítő módon - köteles figyelemfelhívó jelzést, ismertetést elhelyezni – többek között -

a) arról a tényről, hogy az adott területen elektronikus megfigyelőrendszert alkalmaznak (térfigyelés);

*b)* az elektronikai vagyonvédelmi rendszer által folytatott megfigyelés, valamint a rendszer által rögzített, személyes adatokat tartalmazó kép- és hangfelvétel készítésének, tárolásának céljáról, az adatkezelés jogalapjáról, a felvétel tárolásának helyéről, a tárolás időtartamáról, a rendszert alkalmazó (üzemeltető) személyéről, az adatok megismerésére jogosult személyek köréről, továbbá az érintettek jogaira és érvényesítésük rendjére vonatkozó rendelkezésekről;

c) a vagyonőr intézkedései által okozott jogsérelem esetén igénybe vehető eljárásokról.

- Nem alkalmazható elektronikus megfigyelőrendszer olyan helyen, ahol a megfigyelés az emberi méltóságot sértheti, így különösen öltözőben, próbafülkében, mosdóban, illemhelyen, kórházi szobában és szociális intézmény lakóhelyiségében.

- Az elektronikus megfigyelőrendszer működése útján rögzített kép-, hang-, valamint kép- és hangfelvétel megismerésének okát és idejét, valamint a megismerő személyét jegyzőkönyvben kell rögzíteni. [Az ezen adatokat igazolható módon tartalmazó elektronikus nyilvántartás is jegyzőkönyvnek minősül.]

2. Még mielőtt Tagjaink azt kérdeznék: miért terheli az ABAKE ilyen szabályok ismertetésével a nem magánbiztonsági feladatok ellátására szakosodott autóbontó és bontott autókereskedelemmel foglalkozó tagjait(?!), gyorsan felidézzük az SzVMt.-nek a magánbiztonsági tevékenység végzésére vonatkozó rendelkezéseit a nem magánbiztonsági vállalkozásokra, személyekre *kiterjesztő(!)* hatályára vonatkozó különös szabályát.

Az SzVMt. eme – az előzőekben már ismertetett - rendelkezése ugyanis az alábbi:

„2. § A 22-33. §-ok rendelkezései[[6]](#footnote-6) irányadók a személy- és vagyonvédelmi tevékenységet munkajogi vagy egyéb foglalkoztatási jogviszonyban, nem vállalkozás keretében folytató személy tevékenységére, ide nem értve…””

E szabályból pedig következik: az elektrotechnikai rendszert önállóan alkalmazó vállalkozásokra, így autóbontó és bontott autókereskedelemmel foglalkozó cégekre is irányadók az SzVMt.-nek a technikai megfigyelésre vonatkozó rendelkezései, tehát erősen ajánlott e rendelkezések ismerete!

[Itt is megismételjük: ha valamely Tagunk netán igényelné a segítséget az érintett, rendelkezések gyakorlati alkalmazását illetően, úgy az ABAKE- jogászai ebben segítséget nyújtanak!]

*II) A*z Infotv. utólagos, az elektrotechnikai megfigyeléshez (másként: kamerás megfigyeléshez) kapcsolódó adatkezelést érintő módosulása

(a képileg/hangilag rögzített személyes adatok kezelésének időtényezői)

Az Infotv.-t előbb a *2018. évi XXXVIII. törvény*, majd – második körben - a *2019. évi XXIV törvény* módosította, aminek oka - jobbára – az volt, hogy a számos pontban eltérő, avagy éppen túlzóan szigorú nemzeti adatvédelmi szabályokat a GDPR egyéként is szigorú, egyben az Unió államaiban közvetlenül is érvényesülő szabályozásához igazítsa/harmonizálja.

[Az első módosítások *2018. VII. hó 18*-ától, míg az utóbbi *2019.IV. hó 26*-ától hatályosak.]

Az utóbbi módosító csomag – többek között - az *SzVMt*.-nek[[7]](#footnote-7) az elektrotechnikai megfigyeléssel kapcsolatos rendelkezéseit is érintette, különösen annak a személyes adatok kezelhetőségének időtartamával kapcsolatos részeit (hogy ti. – emlékezhetünk rá! - az *SzVMt. anno* határozott időtartamokig engedte a biztonsági kamerák képileg és hangilag is rögzített személyes adatainak kezelését[[8]](#footnote-8)). Az Infotv. eme rendelkezéseket – egyetlen kivétellel[[9]](#footnote-9) - hatályon kívül helyezte, aminek folytán pedig teljes körben teret engedett a *GDPR-*ben foglalt, a személyes adatok kezelésére vonatkozó ama, pusztán általánosan megfogalmazott alapkövetelmény érvényesülésének, miszerint: az érintett adatait Adatkezelő legfeljebb akkor kezelheti, ha erre irányuló eljárása az adatvédelem valamennyi követelményének megfelel, így különösen

a) érintettnek a személyes adatai kezeléséhez történő előzetes hozzájárulása [ide nem értve a jogszabályi kötelezettségeken alapuló adatkezelés eseteit];

b) érintett hozzájárulását megalapozó előzetes tájékoztatás;

c1) az adatkezelésnek a jogszerű, egyértelműen meghatározott célhoz való kötöttsége, illetve

c2) e céljának megvalósulásához elengedhetetlen, az adatkezelés célja elérésére alkalmas, időben pedig legfeljebb valamely jog gyakorlását és kötelezettség teljesítését szolgáló cél megvalósulásáig terjedő szükségesség(a korlátozott tárolhatóság, illetve az adattakarékosság elve);

d) (érintett adatainak kezelése során:) a jogszerűség, tisztességes eljárás/adatkezelés;

e) a biztonságos adatkezelés;

e) a kezelt személyes adatok pontossága, valamint

f) az adatkezelés átláthatósága (az elszámoltathatóság követelménye)

elvárásának.

(Az adatkezelés alapelvei, jogalapjára vonatkozó, GDPR-beli kitételek voltak ezek!)

A GDPR-ban, illetve az azzal szinkronban megalkotott/módosult *Infotv.*-ben írott követelményekkel való teljes összhang megteremtése érdekében a vállalkozások e tárgyban született, avagy születendő belső szabályozásának ezért az alábbi elveket követő rendelkezéseket célszerű rögzítenie (de legalábbis az érintett vállalkozásnak – a mindennapos gyakorlata során – az alábbiak szerint célszerű eljárnia):

- A kamerás megfigyeléssel a Szolgáltatást nyújtó vállalkozás, avagy az érdekelt által végzett kamerás megfigyelés esetén az érdekelt (vállalkozás, avagy más személy, akár természetes személy) birtokába került személyes adatok

a) az adatkezelés eredendő, a személyes adatok kezelése jogszerű céljának megvalósulásához szükséges,

b) időben legfeljebb valamely jog gyakorlását és kötelezettség teljesítését szolgáló cél megvalósulásáig terjedő időtartamban kezelhetők; ezen (az adatvédelmi rendelkezések által végül is nem meghatározott) időtartam elteltével azonban (tehát amidőn az adatkezelő megítélése szerint az adatkezelés már nem célszerű, nem szükséges) a személyes adatok halasztást sem tűrve megsemmisítendők/törlendők.

- Ha pedig valamely hatóság a saját eljárásában való felhasználás végett, a Szolgáltatást nyújtó által végzett kamerás megfigyelés útján rögzített, s kezelt adatok megismerése iránt intézkedik, úgy ezen megkeresés teljesítése az iménti időtartamon belül sem tagadható meg, s az nyomban teljesítendő, függetlenül attól, hogy az érintett személyes adat saját működése körében való kezelése még jogszerűen történne.

[Felhasználásnak egyébként kizárólag az minősül, ha a rögzített kép-, hang-, vagy kép- és hangfelvételt, valamint más személyes adatot bírósági vagy más hatósági eljárásban bizonyítékként felhasználják.]

S hogy mi köze lehet az SzVMt.-t módosító adatvédelmi szabályozáshoz az autóbontó, illetve az autóaélkatrész-kereskedéssel foglalkozó, igaz, a közönség számára nyilvános magánterületeit kamerákkal pásztázó vállalkozásnak?! Hát az, hogy a kamerákat a maga védelmében/érdekében a közönség számára megnyitott területeit kontrollálandó ilyen vállalkozásokra is kiterjed az SzVMt. hatálya (s nem pusztán a magánbiztonsági tevékenységre szakosodott cégekre!)[[10]](#footnote-10)

S nem feledhető, hogy a GDPR és az azzal összhangban álló Infotv. értelmében kétségtelenné teszi, miszerint: az adatkezelésnek a személyes adatok kezelésére vonatkozó, jogszabályban vagy az Európai Unió kötelező jogi aktusában meghatározott előírásoknak, különösen a GDPR-ben foglalt alapvető követelményeknek való megfelelés hatósági eljáráson belüli bizonyítására Adatkezelő/adatfeldolgozó köteles.

Az adatkezelés határozott időtartamát nélkülöző, s az adatkezelést legfeljebb célszerűség, szükségszerűség által indokolt tartamig terjedő kezelhetőségét elismerő adatvédelmi-jogi rendelkezésre tekintettel, illetve az adatkezelőt/adatfeldolgozót terhelő bizonyítási kötelezettségre vonatkozó iménti szabály ismeretében arra biztatjuk a munkaterületeiken technikai megfigyelést folytató vállalkozásokat, hogy a rögzített személyes adatokat (jelesül tehát a képi és/vagy hangi anyagot!) legfeljebb az ésszerűség határain belül kezeljék (amelynek tartamát - a rögzített kép-, hang-, valamint kép- és hangfelvétel felhasználásának hiányában (mert hát más ötletünk nincs! - továbbra is az SzVMt. azóta már hatályon kívül helyezett 31. §-ának (2) bekezdésében egykor megjelenített, a rögzítéstől számított a három munkanapban célszerű meghatározni!).E három munkanapon túli adatkezelés célszerűségét, szükségességét, s ekként: annak jogszerűségét ugyanis – persze a rögzített kép-, hang-, valamint kép- és hangfelvétel felhasználásának hiányában - az adatokat kezelő vállalkozás aligha lesz/lenne képes bizonyítani a NAIH esetleges eljárása során.

*III)* A megfigyelő kamerák irányultságának,

elhelyezésének problematikája

Az előzőekben a jelen tárgykört érintően az alábbi alapvetéseket tettük:

1. vagyonőr. elektronikus megfigyelőrendszert kizárólag magánterületen, s legfeljebb annak a közönség számára megnyitott/nyilvános részén alkalmazhat.

1.2. A vagyonőr a szerződésben megjelölt ingóságot (a szerződés keretei között) ugyan az őrzött területen (létesítményen) *kívül* is védheti (így akár a közterületen is!), ámde elektronikus megfigyelőrendszert ilyen esetben *sem* alkalmazhat!

1.3. Ez alól kivételt jelentenek a magánterület közönség számára megnyitott területének jogi sorsát osztó közterület-részek.

Amint arra már történt utalás: az SzVMt. értelmezésében *magánterület közönség számára nyilvános része* olyan magánterület, amely mindenki számára korlátozás nélkül igénybe vehető, ideértve a **közterület** azon részét is, amelynek *birtokába a személy- és vagyonvédelmi tevékenység folytatására megbízó valamely polgári jogi jogügylet, különösen bérleti vagy haszonbérleti jogviszony keretében jut*, feltéve, ha

*a)* a területrész igénybevétele, használata a személy- és vagyonvédelmi tevékenységet folytató által őrzött magánterület nyilvános részén folyó tevékenységhez *szervesen kapcsolódik*, *annak folyamatosságát, segítését szolgálja*, vagy

*b)*a megbízó (megrendelő), avagy a magánterület nyilvános részét igénybe vevő közönség *ingóságainak elhelyezésére szolgál*;

Felvetések, javaslatok

2.1. Nincs, de nem is lehet jogi akadálya annak, hogy a védendő ingatlannak a közterülettel határos oldalán lévő nyílászáróit (az ajtót, a kaput, az ablakokat), illetve az ingatlannak a közterülettel határos oldalfalán, tetőrészén, az ingatlant övező kerítésén stb. elhelyezett épület-tartozékokat, egyéb szerelvényeket, az azokon rögzített műszaki berendezéseket, s azok tartozékait – vagyonvédelmi célból – a közterületrész irányából figyelhesse a biztonsági kamera.

Álláspontunk szerint az ilyen kamera a védendő ingatlan közterülettel határos oldalfalán. az ingatlan kerítés-elemén a közterület „légterében” felszerelt módon aggály nélkül elhelyezhető, rögzíthető, feltéve, ha a kamera fókuszában (célzottan, s dominánsan!) az érintett ingatlan védendő, a közterületrésszel határos részén lévő épületrészlet, -tartozék, -szerelvény, berendezés (s az azokat közvetlenül érintő történés) stb. látható, nem pedig az SzVMt. hatálya alá tartozó technikai megfigyelés számára egyébként tiltottként tekintett közterület részei, elemei történései.

A közterületnek a nem hatóságok által történő technikai megfigyelhetőségének kategorikus tilalmát megteremtő szabályból ugyanakkor aligha következik/következhet az, hogy az ingatlannak a közterületrésszel határos részén lévő, célzottan megfigyelt, épületrészlet, -tartozék, -szerelvény, berendezés képi megjelenítésén túl a megfigyelt objektumot közvetlenül övező közterületrész egyetlen részletét, elemét se lehessen látni a kameraképen.

A környezeti képet egészében nélkülöző, „teliben” megfigyelt épületrészlet, -tartozék, -szerelvény, berendezés képi megjelenítése ugyanis biztonsági szempontból – lássuk ezt be! – egyébként is értékelhetetlen, értelmezhetetlen ismeretekkel, adatokkal szolgálna a vagyonát, vagyoni érdekeit megóvni törekvő számára [lévén, hogy a környezeti képéből kiragadott valamely objektum látványa (önmagában, a környezetéhez való viszonyára vonatkozó képi adatokat mellőzve!) érdemleges, értékelhető információkkal aligha szolgálna/szolgálhatna az ingatlanát, az azon elhelyezett vagyontárgyait megóvni, illetve az ingatlanának igénybe vételére vonatkozó szabályok érvényesítésére, annak kontrolljára törekvő személy számára].

Álláspontunk szerint nem történik jogsértés akkor, ha a közterületrésszel határos részén lévő épületrészletre, -tartozékra, -szerelvényre, berendezésre irányított, a kameraképen dominánsan(!) megjelenő eme képi elemek mellett (persze *nem* dominánsan, s nyilvánvalóan *nem* célzottan!) némiképp’ a környező közterület-részek is láthatók (pl. a szórakozóhely, a pénzintézet, a valutaváltó, a dohánybolt stb. bejáratát, illetve az azokba történő bejutási pontokat közvetlenül övező, a védendő objektumok be- és kijövő személy-, valamint jármű- és áruforgalmának helyet adó járdarész, útszakasz-részlet).[[11]](#footnote-11)

2.2. Az iméntiekben leírtak természetesen értelemszerűen irányadók a közönség számára nyilvános magánterületek jogi sorsát osztó *közterületrészek*en (pl. a bevásárlóközpontokat övező parkolóban, illetve az árurakodást szolgáló területrészeken) folytatott kamerás megfigyelések esetén is!

Valamely áruház vagy szórakozóhely üzemeltetője így - mégpedig jogi aggály nélkül - kamerával figyelheti meg a rendelkezése alatt álló ingatlannal határos **közterület** azon részét is, amelynek *birtokába valamely polgári jogi jogügylet, különösen bérleti vagy haszonbérleti jogviszony keretében jut*, feltéve persze, ha (utalva itt ismét az SzVMt. súlyos megkötöttségeire!)

*a)* a területrész igénybevétele, használata az általa őrzött, avagy őriztetett magánterület nyilvános részén folyó tevékenységhez *szervesen kapcsolódik*, *annak folyamatosságát, segítését szolgálja*, avagy

*b)* a magánterület nyilvános részét igénybe vevő közönség *ingóságainak* (pl. járműveinek) *elhelyezésére szolgál*.

Álláspontunk szerint az SzVMt.-ben foglalt szabályokat legfeljebb a technikai megfigyelés ama módja sértené, amidőn a védendő ingatlan közönség számára nyilvános részével határos, a megvédendő ingatlan üzemeltetőjének valamely polgári jogi jogügylet, akár bérleti, avagy haszonbérleti jogviszony fennállása folytán ugyan rendelkezése alatt álló, ámde olyan közterület-részen folyna, amely az SzVMt.-ben rögzített iménti kritériumokat már nélkülözné (vélhetően ama burkolt szándékkal, hogy technikailag - kijátszva az SzVMt.-ben írt, a közterület technikai megfigyelhetőségét tiltó rendelkezést - az ingatlanának bejárata előtti közterület-részeken történteket is megfigyelhesse, s képileg rögzíthesse!). Ha ti. az üzemeltető (valamilyen polgári-jogi megállapodáson alapuló jogcímen) netán az ingatlanának közönség számára nyilvános részeivel határos olyan közterületrésszel rendelkezne, s folytatna ott technikai megfigyelést, amely

- (térben) szervesen *nem* kapcsolódik a közönség számára nyilvánossá tett magánterület-részhez, avagy

- ugyan szervesen kapcsolódna ahhoz, ámde rendeltetését, szerepét illetően a (többnyire valamely gazdasági/üzleti tevékenység színteréül szolgáló) magánterület rendeltetésszerű használatának folyamatosságát, segítését nyilvánvalóan *nem* szolgálja, sőt,

- még az ilyen magánterület nyilvános részét igénybe vevő közönség ingóságainak (pl. járműveinek, csomagjainak) elhelyezésére *sem* szolgál,

úgy a hatóság megalapozottan állíthatja: az ilyen közterületrészeken folyó technikai megfigyelés jogsértő.[[12]](#footnote-12)

2.3. Egyes álláspontok szerint annak sincs jogi akadálya, s ekként – legalábbis ezen álláspontot képviselők szerint - jogi szempontból az a megoldás is aggálytalannak tekinthető, ha az érintett ingatlan védendő, a közterületrésszel határos részén lévő épületrészeket, -tartozékokat, -szerelvényeket, berendezéseket a védendő ingatlannal rendelkező nem az ingatlanának a közterülettel határos falán, hanem pl. az közút másik oldalán álló ingatlanon/építményen (nyílván az azzal rendelkezővel kötött megállapodás alapján) elhelyezett kamerával figyeli, mégpedig ama szigorú követelményeket érvényesítvén, amelyeket az 1.1. pontban ismertettünk.

Ezen állásponttal talán egyet lehet(ne) érteni, ámde hadd adjunk hangot ama, nem feltétlenül megalapozatlan kétségeinknek is, miszerint: az út túloldalán felszerelt kamerának a közutat átszelő felvétele esetén egyáltalán lehet-e garantálni azt, hogy ti. a célzottan megfigyelendő épületrészlet, -tartozék, -szerelvény, berendezés képi megjelenítésén túl a megfigyelt objektumot övező, illetve a szemben elhelyezett kamera és a megfigyelt objektum között elterülő közterületrész egyéb elemeit, részleteit ne lehessen látni/felismerni?! Úgy véljük, nem!

(A felvetés egyébként további vizsgálatot, igényel!)

*IV.)* A *GDPR* szabályaira tekintettel módosult/megjelenő *Infotv.*; a *GDPR* és az *Infotv.* együttléte/egymásmellettisége, illetve az *Infotv.* hatálya

Az *Infotv.* új, a *GDPR* rendelkezéseit egészében tükröző/kiegészítő tartalmával jelent meg, s lépett hatályba – ámde gyorsan megjegyezvén azt is: - a hazai jogász társadalomban komoly meglepetést, egyúttal óriási csalódást is okozva!

A meglepetést leginkább a törvény tartalma, illetve törvény hatályát, illetve a GDPR és az *Infotv.* viszonyát illető szabályrendszer okozta/okozza, lévén, hogy - a *GDPR* közvetlenül érvényesülni hivatott szabályaira tekintettel - legfeljebb az un. *adaptációs*, tehát a GDPR-ban foglalt rendelkezések alkalmazását, s egyáltalán a magyar jogalkalmazási gyakorlatot pusztán segítő, a *GDPR* terminus-technicusait a magyar jogi szabályokban már érvényesülő, elfogadott,a magyar sajátosságokat tükröző jogi fogalmakhoz igazító, s ekként az értelmezést szolgáló rendelkezésekre számítottunk, s legfeljebb ilyen segítségre vártunk. Ami persze jobbára elmaradt!

E helyett a magyar jogalkotás a *GDPR* és a magyar *Infotv.* egy rendkívül bonyolult, alig átlátható és értelmezhető, a jogalkalmazást, egyben a jogkövetés gyakorlatát szinte megoldhatatlan nehézségek elé állító„ viszonyrendszert” jelenít meg (amely pedig a gyakorlott jogászok számára - nem kis fejtörést okozva, tetemes időt és energiát felemésztve – ugyan kibogozható, ámde az egyszerű halandók számára e törekvés eleve reménytelennek tűnik!).

Mindennek okán az adatvédelmi-jogi követelmények érvényesítése során a két jogi forrás egyidejű(!) alkalmazására, illetve a lentiekben ismertetett szabályokra tekintettel a *GDPR é*rintett szabályainak az *Infotv.* vonatkozó szabályaiban foglaltakkal való egybevetésére kényszerülünk, mégpedig az *Infotv.* 2.§-ában írott, alig-alig átlátható, követhető instrukcióknak megfelelően.

Az *Infotv*.-nek a *GDPR*-ban írott szabályokat kiegészítő, más esetekben pedig kizárólag az Infotv.-ben foglalt rendelkezéseinek alkalmazására kényszerítő szabályok szinte – lássuk be! - követhetetlenek, aminek okán *jobbára kódolhatók a tömeges jogsértések.*

Az iméntieket szemléltetendő idézzük az új *Infotv.* hatályára (alkalmazandóságára) vonatkozó, a megoldás módját választó passzusokat (a táblázat a baloldali oszlopában!), már most hozzátéve gyorsan: ha valamely Tagunk netán igényelné, az érintett, kritikus adatvédelmi-jogi rendelkezések gyakorlati alkalmazásában, értelmezésében, s azok megértésében az ABAKE-nek az adatvédelmi-jogban jártas jogászai segítséget nyújtanak!

Lássuk tehát az *Infotv.* hatályára, s az *Infotv.* egyes rendelkezéseinek az alapvetően alkalmazandó, közvetlenül érvényesülendő *GDPR*-hez kötődő különös viszonyára vonatkozó passzusokat!

|  |  |
| --- | --- |
| **A hatályos Infotv.**  **szövege** | **Megjegyzések/javaslatok** |
| **2. A törvény hatálya**  **2. §** (1)[\*](https://net.jogtar.hu/jogszabaly?docid=A1100112.TV#lbj2idfd08) E törvény hatálya - a személyes adatok tekintetében a (2)-(6) bekezdésben meghatározottak szerint - minden olyan adatkezelésre kiterjed, amely személyes adatra, valamint közérdekű adatra vagy közérdekből nyilvános adatra vonatkozik |  |
| (2)[\*](https://net.jogtar.hu/jogszabaly?docid=A1100112.TV#lbj3idfd08) Személyes adatoknak az (EU) 2016/679 európai parlamenti és tanácsi rendelet (a továbbiakban: általános adatvédelmi rendelet) hatálya alá tartozó kezelésére az általános adatvédelmi rendeletet a III-V. és a VI/A. Fejezetben, valamint a 3. § 3., 4., 6., 11., 12., 13., 16., 17., 21., 23-24. pontjában, a 4. § (5) bekezdésében, az 5. § (3)-(5), (7) és (8) bekezdésében, a 13. § (2) bekezdésében, a 23. §-ban, a 25. §-ban, a 25/G. § (3), (4) és (6) bekezdésében, a 25/H. § (2) bekezdésében, a 25/M. § (2) bekezdésében, a 25/N. §-ban, az 51/A. § (1) bekezdésében, az 52-54. §-ban, az 55. § (1) és (2) bekezdésében, az 56-60. §-ban, a 60/A. § (1)-(3) és (6) bekezdésében, a 61. § (1) bekezdés *a)* és *c)* pontjában, a 61. § (2) és (3) bekezdésében, (4) bekezdés *b)* pontjában és (6)-(10) bekezdésében, a 62-71. §-ban, a 72. §-ban, a 75. § (1)-(5) bekezdésében és az 1. mellékletben meghatározott *kiegészítésekkel* kell alkalmazni. | Az érintett rendelkezések esetében mind a *GDPR*, mind az *Infotv.* – saját érdekünkben - előveendő!  A büntetéseket elkerülendő erősen ajánlott az *Infotv.* megjelölt §§-nak tüzetes tanulmányozása, illetve a kiegészítések, eltérések kifürkészése/kitapintása (a GDPR-hoz képest!), s a két jogforrás *egyidejű* figyelembe vétele/alkalmazása! |
| (3)[\*](https://net.jogtar.hu/jogszabaly?docid=A1100112.TV#lbj4idfd08) Személyes adatok bűnüldözési, nemzetbiztonsági és honvédelmi célú kezelésére e törvényt kell alkalmazni. | Ez a vállalkozási szféra adatkezelőit ***nem*** érintő rendelkezés! |
| 4)[\*](https://net.jogtar.hu/jogszabaly?docid=A1100112.TV#lbj5idfd08) Személyes adatoknak a (2) és (3) bekezdés hatálya alá nem tartozó kezelésére  *a)* az általános adatvédelmi rendelet 4. cikkében, II-VI., és VIII-IX. fejezetében, valamint  *b)* az e törvény III-V. és VI/A. Fejezetében, továbbá a 3. § 3., 4., 6., 11., 12., 13., 16., 17., 21., 23-24. pontjában, a 4. § (5) bekezdésében, az 5. § (3)-(5), (7) és (8) bekezdésében, a 13. § (2) bekezdésében, a 23. §-ban, a 25. §-ban, a 25/G. § (3), (4) és (6) bekezdésében, a 25/H. § (2) bekezdésében, a 25/M. § (2) bekezdésében, a 25/N. §-ban, az 51/A. § (1) bekezdésében, az 52-54. §-ban, az 55. § (1) és (2) bekezdésében, az 56-60. §-ban, a 60/A. § (1)-(3) és (6) bekezdésében, a 61. § (1) bekezdés *a)* és *c)* pontjában, a 61. § (2) és (3) bekezdésében, (4) bekezdés *b)* pontjában és (6)-(10) bekezdésében, a 62-71. §-ban, a 72. §-ban, a 75. § (1)-(5) bekezdésében és az 1. mellékletben  meghatározott rendelkezéseket kell alkalmazni. | E bekezdés arról szól, hogy személyes adatoknak a 2.§ (2) és (3) bekezdésének hatálya alá nem tartozó, egyébként alig-alig értelmezhető kezelésére az a) és b) pontokban felsorolt, végeláthatatlan hosszban számba vett ,*Infotv*.-beli szabályokat kell alkalmazni, nem pedig a GDPR-ben alapforrásként szolgáló normaszöveget!  Itt a jogalkalmazó teendője az, hogy ti. előbb állapítsa meg: melyek azok az érintett, GDPR-beli, ráadásul az egyébként is átláthatatlan (2) bek. hatálya alá sem tartozó rendelkezések, amelyekre az Infótv. (4) bekezdésében megjelölt normák alkalmazhatók (nem pedig a GDPR alapforrásként szolgáló szabályszövege!), majd vegye elő, keresse meg az Infotv. felsorolásban megjelenített szabályát, s azt alkalmazza! |
| (5)[\*](https://net.jogtar.hu/jogszabaly?docid=A1100112.TV#lbj6idfd08) Személyes adatoknak az általános adatvédelmi rendelet hatálya alá tartozó kezelésére e törvény *a (2) bekezdésben meghatározott rendelkezései*t, valamint *más, törvényben meghatározott, a személyes adatok védelmére és a személyes adatok kezelésének feltételeire vonatkozó előírások*at - ha törvény vagy az Európai Unió kötelező jogi aktusa másként nem rendelkezik - akkor kell alkalmazni, ha  *a)* az adatkezelőnek az általános adatvédelmi rendelet 4. cikk 16. pontjában meghatározott tevékenységi központja vagy az Európai Unión belüli egyetlen tevékenységi helye Magyarországon van, vagy  *b)* ha az adatkezelőnek az általános adatvédelmi rendelet 4. cikk 16. pontjában meghatározott tevékenységi központja vagy az Európai Unión belüli egyetlen tevékenységi helye nem Magyarországon van, de az adatkezelő vagy az általa, illetve a megbízásából vagy rendelkezése alapján eljáró adatfeldolgozó által végzett adatkezelési művelet  *ba)* áruknak vagy szolgáltatásoknak a Magyarországon tartózkodó érintettek számára történő nyújtásához kapcsolódik, függetlenül attól, hogy az érintettnek fizetnie kell-e azokért, vagy  *bb)* az érintett Magyarország területén belül tanúsított viselkedésének megfigyeléséhez kapcsolódik. | E rendelkezés viszonylag egyszerűen értelmezhető! [ha a jelen anyagot olvasó az (5) bekezdésben írt passzust mégsem értené, **annak megértéséhez segítséget nyújtunk!**] |
| (6)[\*](https://net.jogtar.hu/jogszabaly?docid=A1100112.TV#lbj7idfd08) Nem kell alkalmazni e törvény rendelkezéseit a *természetes személynek a kizárólag saját személyes céljait szolgáló adatkezeléseire*. | E passzus értelmezésre nem szorul! |
| (7)[\*](https://net.jogtar.hu/jogszabaly?docid=A1100112.TV#lbj8idfd08) A ***köz***szféra információinak további felhasználására vonatkozóan törvény az adatszolgáltatás módjára és feltételeire, az azért fizetendő ellenértékre, valamint a jogorvoslatra vonatkozóan e törvénytől eltérő szabályokat állapíthat meg. | Ez a vállalkozási szféravállalkozóit, adatkezelőit *nem* érintő rendelkezés! |

**Utószó!**

A következő hónapban megjelenő Tájékoztatónkban a munkahelyi privacy-t érintő adatkezelések szabályairól írnánk!

Mégpedig

1. a *munkahelyi pivacy* körében

a) az Adatkezelő által a karrier-kínálat keretében meghirdetett állásajánlatra pályázók; az önéletrajzukat Adatkezelő által meghirdetett állásajánlat hiányában Adatkezelő részére megküldők;

b)[az alkalmassági vizsgálatokkal kapcsolatos adatkezelés körében, illetve az e-mail fiók használatának ellenőrzésével kapcsolatos adatkezelés; a számítógép-, laptop-, tablet-használat körében rögzített személyes adatok ellenőrzésével kapcsolatos adatkezelés; a munkahelyi internethasználat ellenőrzésével kapcsolatos adatkezelés; a GPS navigációs rendszer alkalmazásával kapcsolatos adatkezelés kapcsán:] a vállalkozás által valaminő jogcímen foglalkoztatottak;

2. részben (a munkahelyi privacy-hez kapcsolódóan:) a munkavállaló, részben pedig harmadik személyek személyiségi jogai korlátozására irányuló, személyes adataikat érintő technikai és egyéb intézkedésekhez is kapcsolódó adatkezelések körében:

a vállalkozás által folytatott

*(i)* be- és kiléptetéssel kapcsolatos adatkezeléssel,

*(ii)* a kamerás megfigyeléssel,

*(iii)* a csomag- és járműellenőrzéssel, illetve a ruházat-átvizsgálással

kapcsolatos adatkezeléssel érintett, részben a vállalkozás által foglalkoztatottak, részben pedig a vállalkozással üzleti/ügyféli kapcsolatba került más természetes személyek

személyes adatainak kezelésére vonatkozó különös adatvédelmi-jogi rendelkezésekről.

Elsőként – némi „ízelítőként” - hadd utaljunk a munkavállaló személyiségi joga korlátozásának jogi kereteit; a munkavállaló előzetes tájékoztatásának követelményét leíró legfontosabb adatvédelmi-jogi rendelkezésekre:

- A munkavállaló személyiségi joga akkor korlátozható, ha a korlátozás a munkaviszony rendeltetésével közvetlenül összefüggő okból feltétlenül szükséges és a cél elérésével a korlátozás arányos.

- Munkáltató munkavállalót a személyhez fűződő joga korlátozásának tényéről, módjáról, feltételeiről és várható tartamáról előzetesen tájékoztatni köteles[[13]](#footnote-13), ugyanakkor e korlátozás munkavállaló előzetes hozzájárulásától nem tehető függővé (az előzetesen erről tájékoztatott munkavállaló személyiségi jogai Munkáltató általi korlátozásához – a jogviszony alá-fölérendeltségen alapuló jellege okán - nem szükséges munkavállaló előzetes hozzájárulása).

- Munkáltató munkavállalóra vonatkozó tényt, adatot, véleményt harmadik személlyel ugyanakkor csak

a) törvényben meghatározott esetben, avagy - törvényi felhatalmazás hiányában: -

b) a munkavállaló *hozzájárulás*ával közölhet.

- A munkavállaló előzetes tájékoztatásának ki kell terjednie ama technikai eszközök alkalmazására is, amelyek a munkavállaló ellenőrzésére szolgálnak[[14]](#footnote-14).

[Betegségre és szakszervezeti tagságára vonatkozó adatokat a munkáltató csak a Munka Törvénykönyvben (Mt)[[15]](#footnote-15) meghatározott jog, vagy kötelezettség teljesítése céljából kezel.]

- *Munkavállalótól* kizárólag olyan adatok közlése kérhető, olyan nyilatkozat megtételére hívható fel, s a munkavállaló azon személyes adatai tarthatók nyilván, illetve személyét érintően legfeljebb olyan (munkaköri) orvosi alkalmassági vizsgálatok végezhetők, amelyek a munkaviszony létesítéséhez, fenntartásához és megszüntetéséhez, illetve a szociális-jóléti juttatások biztosításához szükségesek, feltéve, ha azok és a munkavállaló személyhez fűződő jogait nem sértik[[16]](#footnote-16).

*\_*

1. Lásd az információs önrendelkezési jogról és az információszabadságról szóló *2011. évi CXII. törvény*t!

   A *GDPR* életbelépését követően az Infotv.-t - a *GDPR* arcára szabandó – elsőként a *2018. évi XXXVIII. törvény módosította!* [↑](#footnote-ref-1)
2. Az *EURÓPAI PARLAMENT ÉS A TANÁCS (EU) 2016/679* számú *Általános Adatvédelmi Rendelete* (General Data Protection Regulation) [↑](#footnote-ref-2)
3. *közterület:*a közhasználatra szolgáló olyan állami vagy önkormányzati tulajdonban álló terület, amelyet rendeltetésének megfelelően mindenki korlátozás nélkül igénybe vehet, ideértve a közterületnek közútként szolgáló részét is [↑](#footnote-ref-3)
4. *elektronikai vagyonvédelmi rendszer:*vagyonvédelmi célból a vállalkozási szerződésben megjelölt ingatlanon telepítendő vagy telepített elektronikus jelző és képi megfigyelőrendszer, ideértve a térfelügyeleti rendszert, az elektronikus beléptető rendszert, a betörésjelző rendszert, a távfelügyeleti rendszert, az adat- és informatikai védelemre irányuló biztonságtechnikai rendszert, továbbá az egyéb, jel és kép továbbítását vagy fény, illetve hang jelzését is lehetővé tevő elektronikus műszaki megoldást;

   *távfelügyeleti rendszer:*meghatározott területen elhelyezett vagy járműbe telepített elektronikai vagyonvédelmi rendszer, amely *-*a szerződés keretei között, a jogsértő cselekmények megelőzése, megszakítása, a bűncselekmény elkövetésén tetten ért jogsértő elfogása érdekében, elektromos úton - az érintett területre vagy járműre vonatkozó, a vagyonvédelem szempontjából jelentőséggel bíró információkat továbbít a védett területet vagy járművet folyamatosan figyelő vagyonőrnek;biztonsági célú

   *betörésjelző rendszer:*vagyonvédelmi célból ingatlanon telepített, az illetéktelen behatolást elektronikusan vagy más módon (jellel, fénnyel, illetve hangjelzéssel) jelző műszaki megoldás; [↑](#footnote-ref-4)
5. *magánterület közönség számára nyilvános része:*olyan magánterület, amely mindenki számára korlátozás nélkül igénybe vehető, ideértve a közterület azon részét is, amelynek birtokába a személy- és vagyonvédelmi tevékenység folytatására megbízó valamely polgári jogi jogügylet, különösen bérleti vagy haszonbérleti jogviszony keretében jut, feltéve, ha

   *a)*a területrész igénybevétele, használata a személy- és vagyonvédelmi tevékenységet folytató által őrzött magánterület nyilvános részén folyó tevékenységhez szervesen kapcsolódik, annak folyamatosságát, segítését szolgálja, vagy

   *b)*a megbízó (megrendelő), avagy a magánterület nyilvános részét igénybe vevő közönség ingóságainak elhelyezésére szolgál; [↑](#footnote-ref-5)
6. Az SzVMt.-nek a magánbiztonsági vállalkozások által végezhető tevékenység (s ennek köréében a techniikai meffigyelés) végzésére vonatkozó szabályai ezek! [↑](#footnote-ref-6)
7. *SzVMt.*: a személy- és vagyonvédelmi, valamint a magánnyomozó tevékenység szabályairól szóló *2005. évi CXXXIII. Törvény;*  [↑](#footnote-ref-7)
8. Az SzVMt. azóta már hatályon kívül helyezett 31. §-ának (2) bekezdése  expressis verbis kinyilvánította: *a rögzített kép-, hang-, valamint kép- és hangfelvételt felhasználás hiányában legfeljebb a rögzítéstől számított* ***három munkanap*** *elteltével kell megsemmisíteni, illetve törölni*.

   Biztonsági megfontolásokból, nyilván nyomós közérdek által vezérelten a rögzített kép-, hang, valamint kép- és hangfelvétel ugyanakkor - felhasználás hiányában! - legfeljebb akkor volt semmisítendő meg/törlendő a rögzítéstől számított ***harminc nap*** elteltével, ha az adat rögzítésre

   *a)* nyilvános rendezvényen az emberi élet, testi épség, személyi szabadság védelme,

   *b)* nyilvános rendezvényen, közforgalmú közlekedési eszköz állomásán, megállóhelyén terrorcselekmény és közveszély-okozás megelőzése,

   *c)* a Büntető Törvénykönyvről szóló törvény szerint legalább jelentős értékű pénz, értékpapír, nemesfém, drágakő biztonságos tárolása, kezelése, szállítása érdekében kerül sor, s nem egyéb célból! [az SzVMt. 31. §-ának egykori (3) bekezdése].

   Szintén biztonsági megokolásból, s nyomósabb közérdekből - bizonyos, az SzVMt.-ben egyébként taxatíve meghatározott esetekben – eme határidők még tovább bővülnek. Az SzVMt. egykori 31.§-ának (4) bekezdése szerint ugyanis a rögzített kép-, hang, valamint kép- és hangfelvételt - felhasználás hiányában - a rögzítéstől számított legfeljebb ***hatvan nap*** elteltével kell megsemmisítenie, illetve törölnie az adatkezelőnek, ha a rögzítés célja

   *a)* a pénzügyi szolgáltatást, kiegészítő pénzügyi szolgáltatást,

   *b)* jelzálog-hitelintézeti tevékenységet,

   *c)* befektetési szolgáltatási, tőzsdei tevékenységet,

   *d)* értékpapírok letéti őrzését, értékpapír letétkezelését,

   *e)* elszámolóházi tevékenységet,

   *f)* biztosítási, biztosításközvetítői, biztosítási szaktanácsadási tevékenységet

   folytatóknak e különös, fokozott kockázattal járó feladataik ellátásához szükséges, közönség számára nyilvános magánterületének védelme, oltalma. [↑](#footnote-ref-8)
9. Csak a teljesség kedvéért jegyezzük meg: a pénzügyi szolgáltatást, kiegészítő pénzügyi szolgáltatást folytatók létesítményének védelme céljából a létesítményen kívül rögzített kép, hang-, valamint kép- és hangfelvételt az ilyen vállalkozások - amennyiben annak műszaki és technikai feltételei adottak - a Kormány által kijelölt központi tárhelyszolgáltató által biztosított tárhelyen kötelesek rögzíteni.

   A kép-, hang-, valamint kép- és hangfelvételt felhasználás hiányában a rögzítéstől számított *harminc nap* elteltével meg kell semmisíteni, illetve törölni kell. [↑](#footnote-ref-9)
10. az SzVMt.-nek a magánbiztonsági tevékenység végzésére vonatkozó rendelkezéseit a nem magánbiztonsági vállalkozásokra/személyekre *kiterjesztő(!)* hatályára vonatkozó különös rendelkezése ugyanis kimondja: az SzVMt.-nek az ab ovo a vagyonvédelmi cégek tevékenységének végzésére vonatkozó szabályai irányadók a személy- és vagyonvédelmi tevékenységet munkajogi vagy egyéb foglalkoztatási jogviszonyban, nem vállalkozás keretében folytató személyek tevékenységére nézve is (értve itt a nem vagyonvédelmi tevékenységet végző egyéb vállalkozások teljes körét is)! [↑](#footnote-ref-10)
11. Amiként persze – folytatva a példákat - a benzinkutak, pályaudvarok, repülőterek nyilvános területrészeit pásztázó/rögzítő, az hatóságok által eddig nem kifogásolt kameraképeken is! [↑](#footnote-ref-11)
12. Álláspontunk szerint aggályos az a megoldás is, amidőn valamely éjszakai szórakozóhely üzemeltetője az SzVMt.-ben írt, a közterület technikai megfigyelhetőségét tiltó rendelkezést titkon kijátszandó pl. kültéri „vendéglátó terasz”, avagy a vendégkör járműveinek elhelyezésére szolgáló parkoló létesítésének igényét színlelve teremt polgári jogi jogviszonyt a közterület kezelőjével, miközben pedig ilyen teraszt valójában *nem* létesít, s annak előkészületeire *sem* tett/tesz lépéseket, illetve a parkoló kialakítása iránt *sem* intézkedik [ugyanakkor viszont - az érintett közterületrészeket (a szórakozóhelyről akarata ellenére eltávolított részeg, bedrogozott vendégeknek gyakran az utcán folytatódó erőszakos, a vagyonőrök személyét is érintő további, többnyire a jogos védelem körén belüli fellépésüket is igénylő megnyilvánulásainak, az utcán folyó események ellenőrzése, illetve a vagyonőrök jogserű fellépésének utólagos bizonyíthatósága érdekében] a színleg bérelt közterületrészekre fókuszált kamerákkal figyeli.

    A szórakozóhely üzemeltetője e nemes törekvéseit érvényesítve sem hagyhatja figyelmen kívül az SzVMt.-ben foglalt, a közterület technikai megfigyelését tiltó rendelkezést. Ehhez (más jogszabályok alapján!) kizárólag a hatóságoknak van joga! [↑](#footnote-ref-12)
13. Mt. 9.§ (2) bek. [↑](#footnote-ref-13)
14. Mt. 11.§ [↑](#footnote-ref-14)
15. # Mt. - 2012. évi I. törvény a munka törvénykönyvéről

    [↑](#footnote-ref-15)
16. Mt. 10.§ (1) bek. [↑](#footnote-ref-16)